CELEX: 
Language: el
Date: 2021-09-29 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος του κανονισμού (ΕΕ) 2019/452 του Ευρωπαϊκού Κοινοβουλίου και του Συμβουλίου για τη θέσπιση πλαισίου για τον έλεγχο των άμεσων ξένων επενδύσεων στην Ένωση

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κύριος στόχος του κανονισμού (ΕΕ) 2019/452 του Ευρωπαϊκού Κοινοβουλίου και του Συμβουλίου για τη θέσπιση πλαισίου για τον έλεγχο των άμεσων ξένων επενδύσεων στην Ένωση
                  1
                (στο εξής: κανονισμός) είναι η αύξηση της ευαισθητοποίησης των κρατών μελών και της Ευρωπαϊκής Επιτροπής όσον αφορά τους κινδύνους από ορισμένες άμεσες ξένες επενδύσεις (στο εξής: ΑΞΕ) οι οποίες ενδέχεται, σε ορισμένες περιπτώσεις, να θίξουν την ασφάλεια ή τη δημόσια τάξη στην Ένωση. 
            
            
               Τα άρθρα 6 έως 11 του κανονισμού θεσπίζουν μηχανισμό συνεργασίας, βάσει του οποίου τα κράτη μέλη και η Επιτροπή ανταλλάσσουν πληροφορίες και υποβάλλουν παρατηρήσεις σχετικά με τις ΑΞΕ που ενδέχεται να θίξουν την ασφάλεια ή τη δημόσια τάξη σε περισσότερα του ενός κράτη μέλη. 
            
            
               Επιπλέον, ο κανονισμός αποσκοπεί στην αύξηση της ευαισθητοποίησης όσον αφορά τις ΑΞΕ που θίγουν έργα και προγράμματα ενωσιακού ενδιαφέροντος. Για τον σκοπό αυτό, το άρθρο 8 του κανονισμού παρέχει στην Επιτροπή τη δυνατότητα να εκδίδει γνώμη όταν εκτιμά ότι μια ΑΞΕ είναι πιθανόν να θίξει έργα ή προγράμματα ενωσιακού ενδιαφέροντος για λόγους ασφάλειας ή δημόσιας τάξης· η εν λόγω γνώμη αποστέλλεται σε όλα τα κράτη μέλη. Το άρθρο 8 παράγραφος 2 στοιχείο γ) αναφέρει ότι η γνώμη αυτή λαμβάνεται «στον μέγιστο βαθμό» υπόψη από το κράτος μέλος στο οποίο προγραμματίζεται ή έχει πραγματοποιηθεί η επένδυση, και το κράτος μέλος αιτιολογεί στην Επιτροπή τυχόν απόφασή του να μην ακολουθήσει τη γνώμη της. 
            
            
               Το άρθρο 8 παράγραφος 3 ορίζει ότι στα έργα ή προγράμματα ενωσιακού ενδιαφέροντος περιλαμβάνονται τα έργα και προγράμματα που εμπεριέχουν σημαντικό ποσό ή σημαντικό ποσοστό ενωσιακής χρηματοδότησης, καθώς και αυτά που εμπίπτουν στην ενωσιακή νομοθεσία για τις υποδομές ζωτικής σημασίας, τις τεχνολογίες κρίσιμης σημασίας ή τους συντελεστές παραγωγής κρίσιμης σημασίας, που είναι απαραίτητοι για την ασφάλεια ή τη δημόσια τάξη. Ο κατάλογος των έργων και προγραμμάτων επισυνάπτεται στον κανονισμό. Σύμφωνα με το άρθρο 8 παράγραφος 4, η Επιτροπή εκδίδει κατ’ εξουσιοδότηση πράξεις για την τροποποίηση του εν λόγω καταλόγου.
            
            
               Βάσει των εξελίξεων που μεσολάβησαν από την προηγούμενη επικαιροποίηση του παραρτήματος στις 13 Ιουλίου 2020
                  2
               , συμπεριλαμβανομένης της έγκρισης του πολυετούς δημοσιονομικού πλαισίου για τα έτη 2021-2027
                  3
                (στο εξής: ΠΔΠ 2021-2027), διαπιστώθηκε ότι τα ακόλουθα έργα και προγράμματα ενωσιακού ενδιαφέροντος πληρούν τα κριτήρια του άρθρου 8 παράγραφος 3 και, ως εκ τούτου, προτείνεται να προστεθούν στον κατάλογο που επισυνάπτεται στον κανονισμό.
            
            
               1.Σκοπός τους διαστημικού προγράμματος είναι να διασφαλιστεί η συνέχιση των επενδύσεων στις διαστημικές δραστηριότητες της ΕΕ, να ενθαρρυνθεί η επιστημονική και τεχνική πρόοδος και να στηριχθούν η ανταγωνιστικότητα και η ικανότητα καινοτομίας της ευρωπαϊκής διαστημικής βιομηχανίας. Συγκεντρώνει την υφιστάμενη υποδομή και διασφαλίζει τη συνέχεια και την εξέλιξη του παγκόσμιου δορυφορικού συστήματος πλοήγησης της ΕΕ (Galileo), της Ευρωπαϊκής Υπηρεσίας Υπέρθεσης για τη Γεωστατική Πλοήγηση (EGNOS), καθώς και του ελεύθερου και ανοικτού προγράμματος γεωσκόπησης της ΕΕ (Copernicus). Δεύτερον, αποσκοπεί επίσης στην ανάπτυξη νέων συνιστωσών ασφάλειας, όπως η επίγνωση της κατάστασης στο διάστημα, η οποία περιλαμβάνει την υποσυνιστώσα επιτήρησης και παρακολούθησης του διαστήματος και τη νέα υπηρεσία κυβερνητικών δορυφορικών επικοινωνιών (GOVSATCOM) για τις αρχές της ΕΕ και των κρατών μελών. Τρίτον, προωθεί μια ισχυρή και καινοτόμο διαστημική βιομηχανία, π.χ. βελτιώνοντας την πρόσβαση στη χρηματοδότηση επιχειρηματικού κινδύνου για τις νεοφυείς και μικρομεσαίες επιχειρήσεις (ΜΜΕ) που δραστηριοποιούνται στον τομέα του διαστήματος, διευκολύνοντας την πρόσβαση σε εγκαταστάσεις δοκιμών και επεξεργασίας, ή προωθώντας την πιστοποίηση και την τυποποίηση. Τέταρτον, αποσκοπεί στη διατήρηση της αυτόνομης πρόσβασης της ΕΕ στο διάστημα, π.χ. συγκεντρώνοντας τη ζήτηση της ΕΕ για υπηρεσίες εκτόξευσης και επενδύσεις σε καινοτόμες τεχνολογίες, όπως οι επαναχρησιμοποιήσιμοι εκτοξευτές.
            
            
               2.Το πρόγραμμα «Ορίζων Ευρώπη» είναι το βασικό χρηματοδοτικό πρόγραμμα της Ένωσης για την έρευνα και την καινοτομία και στηρίζει, μεταξύ άλλων, δράσεις κρίσιμης σημασίας για την ασφάλεια ή τη δημόσια τάξη στην Ένωση. Κατά την υλοποίηση του προγράμματος «Ορίζων Ευρώπη», η Ένωση μπορεί να συνάπτει ορισμένες νομικά καθορισμένες μορφές συμπράξεων μεταξύ δημόσιου και ιδιωτικού τομέα και μεταξύ φορέων του Δημοσίου. Παρόλο που οι εν λόγω συμπράξεις ευθυγραμμίζονται με τους στόχους και καλύπτονται αναμφισβήτητα από το «Ορίζων Ευρώπη», αποτελούν διαφορετικά και σημαντικά μέσα με αυτοτελή νομική βάση στο πρωτογενές δίκαιο, δηλαδή τα άρθρα 185 και 187 της ΣΛΕΕ. Για μεγαλύτερη σαφήνεια, είναι σκόπιμο να αναφερθούν ρητά οι συμπράξεις που έχουν τη μορφή της ενωσιακής συμμετοχής σε προγράμματα που αναλαμβάνονται από διάφορα κράτη μέλη, από μέσα όπως οι κοινές επιχειρήσεις, ή από φορείς όπως το Ευρωπαϊκό Ινστιτούτο Καινοτομίας και Τεχνολογίας.
            
            
               3.Το πρόγραμμα έρευνας και κατάρτισης της Ευρατόμ για την περίοδο 2021-2025 στηρίζει δραστηριότητες έρευνας και κατάρτισης στον τομέα της πυρηνικής ενέργειας με έμφαση στην πυρηνική ασφάλεια, την πυρηνική προστασία, τη διαχείριση ραδιενεργών αποβλήτων και αναλωμένων καυσίμων, την ακτινοπροστασία και την ενέργεια σύντηξης. Στοχεύει επίσης σε βελτιώσεις στους τομείς της εκπαίδευσης, της κατάρτισης και της πρόσβασης σε ερευνητικές υποδομές. Επιπλέον, στηρίζει την κινητικότητα των ερευνητών στον πυρηνικό τομέα στο πλαίσιο των δράσεων Marie Skłodowska-Curie (MSCA) του προγράμματος «Ορίζων Ευρώπη». Το πρόγραμμα χρησιμοποιεί τα ίδια μέσα και τους ίδιους κανόνες συμμετοχής με το πρόγραμμα «Ορίζων Ευρώπη». Η διάρκειά του περιορίζεται σε 5 έτη, ενώ αναμένεται να παραταθεί κατά 2 έτη το 2025 ώστε να ευθυγραμμιστεί με το ΠΔΠ 2021-2027.
            
            
               4.Ο μηχανισμός «Συνδέοντας την Ευρώπη» χρηματοδοτεί βασικά έργα στους τομείς των μεταφορών, της ψηφιακής τεχνολογίας και της ενέργειας. Στόχος του είναι η επιτάχυνση των επενδύσεων στον τομέα των διευρωπαϊκών δικτύων και η μόχλευση χρηματοδότησης τόσο από τον δημόσιο όσο και από τον ιδιωτικό τομέα, αυξάνοντας παράλληλα την ασφάλεια δικαίου και τηρώντας την αρχή της τεχνολογικής ουδετερότητας. Στον τομέα των μεταφορών, προωθεί διασυνδεδεμένα και πολυτροπικά δίκτυα για την ανάπτυξη και τον εκσυγχρονισμό των σιδηροδρομικών, των οδικών, των εσωτερικών πλωτών και των θαλάσσιων υποδομών, καθώς και για την ασφαλή και προστατευμένη κινητικότητα. Διασφαλίζει επίσης ότι, όταν οι υποδομές προσαρμόζονται για να βελτιώσουν τη στρατιωτική κινητικότητα εντός της ΕΕ, είναι συμβατές με τη διττή χρήση, ικανοποιώντας τόσο τις μη στρατιωτικές όσο και τις στρατιωτικές ανάγκες. Στον τομέα της ενέργειας, στόχος του προγράμματος είναι να συμβάλει στην περαιτέρω ολοκλήρωση της ευρωπαϊκής αγοράς ενέργειας, βελτιώνοντας τη διαλειτουργικότητα των ενεργειακών δικτύων σε διασυνοριακό και διατομεακό επίπεδο, διευκολύνοντας την απαλλαγή από τις ανθρακούχες εκπομπές, και διασφαλίζοντας την ασφάλεια του εφοδιασμού. Χρηματοδότηση διατίθεται επίσης για διασυνοριακά έργα στον τομέα της παραγωγής ενέργειας από ανανεώσιμες πηγές. Στον τομέα της ψηφιακής συνδεσιμότητας, το πεδίο εφαρμογής του προγράμματος αντικατοπτρίζει το γεγονός ότι ο ψηφιακός μετασχηματισμός της οικονομίας και της κοινωνίας γενικότερα εξαρτάται από την καθολική πρόσβαση σε αξιόπιστα και οικονομικώς προσιτά δίκτυα υψηλής και πολύ υψηλής χωρητικότητας. Ένα έργο, για να είναι επιλέξιμο για στήριξη, πρέπει να συμβάλλει στην υλοποίηση της ψηφιακής ενιαίας αγοράς και στην επίτευξη των ενωσιακών στόχων συνδεσιμότητας. 
            
            
               5.Το πρόγραμμα «Ψηφιακή Ευρώπη» είναι το πρώτο χρηματοδοτικό μέσο της ΕΕ που επικεντρώνεται στην παροχή ψηφιακής τεχνολογίας στις επιχειρήσεις και στους πολίτες. Παρέχει χρηματοδότηση για έργα σε πέντε κρίσιμους τομείς: υπερυπολογιστική, τεχνητή νοημοσύνη, κυβερνοασφάλεια, προηγμένες ψηφιακές δεξιότητες και διασφάλιση της ευρείας χρήσης ψηφιακών τεχνολογιών στην οικονομία και την κοινωνία. Το πρόγραμμα αποτελεί αντικείμενο περαιτέρω επεξεργασίας με σκοπό, αφενός, να καλύψει το χάσμα μεταξύ της έρευνας στον τομέα των ψηφιακών τεχνολογιών και της ανάπτυξής τους και, αφετέρου, να φέρει τα αποτελέσματα της έρευνας στην αγορά, προς όφελος των Ευρωπαίων πολιτών και των επιχειρήσεων —ιδίως των μικρών και μεσαίων επιχειρήσεων— της Ευρώπης. Οι επενδύσεις στο πλαίσιο του προγράμματος «Ψηφιακή Ευρώπη» στηρίζουν τον διττό στόχο της Ένωσης για την πράσινη μετάβαση και τον ψηφιακό μετασχηματισμό και ενισχύουν την ανθεκτικότητα, την ανοικτή στρατηγική αυτονομία και την ψηφιακή κυριαρχία της Ένωσης. Συμπληρώνει άλλα προγράμματα της ΕΕ, όπως το πρόγραμμα «Ορίζων Ευρώπη» όσον αφορά την έρευνα και την καινοτομία, και τον μηχανισμό «Συνδέοντας την Ευρώπη» όσον αφορά τις ψηφιακές υποδομές. 
            
            
               6.Σκοπός του Ευρωπαϊκού Ταμείου Άμυνας είναι να προωθεί την ανταγωνιστικότητα και την ικανότητα καινοτομίας της ευρωπαϊκής τεχνολογικής και βιομηχανικής βάσης στον τομέα της άμυνας, συμβάλλοντας με τον τρόπο αυτό στη στρατηγική αυτονομία της ΕΕ. Αποσκοπεί στην ενεργοποίηση προγραμμάτων συνεργασίας και, μέσω της στήριξης συνεργατικών δραστηριοτήτων έρευνας και ανάπτυξης, στην παροχή των απαραίτητων κινήτρων για την ενίσχυση της συνεργασίας σε κάθε στάδιο του βιομηχανικού κύκλου. Αποτελεί συνέχεια δύο προγραμμάτων που αναφέρονται ήδη στο παράρτημα, και συγκεκριμένα της προπαρασκευαστικής δράσης για την έρευνα στον τομέα της άμυνας, και του ευρωπαϊκού προγράμματος βιομηχανικής ανάπτυξης στον τομέα της άμυνας. Επιπλέον, θα υπάρχουν στενές διασυνδέσεις μεταξύ του Ταμείου και των έργων που υλοποιούνται στο πλαίσιο της μόνιμης διαρθρωμένης συνεργασίας (PESCO), με τη μορφή υψηλότερου ποσοστού χρηματοδότησης που θα χορηγείται σε επιλέξιμα έργα PESCO.
            
            
               7.Το πρόγραμμα EU4Health αποτελεί μία από τις απαντήσεις της ΕΕ στην πανδημία COVID-19, η οποία είχε σημαντικό αντίκτυπο στο ιατρικό και υγειονομικό προσωπικό, στους ασθενείς και στα συστήματα υγείας της ΕΕ. Δεδομένου ότι αποτελεί το μεγαλύτερο ενωσιακό πρόγραμμα στον τομέα της υγείας, έχει ως στόχο να καταστήσει τα συστήματα υγείας πιο ανθεκτικά για την αντιμετώπιση διασυνοριακών απειλών κατά της υγείας, όπως η νόσος COVID-19, και να βελτιώσει την ικανότητα διαχείρισης κρίσεων και την καλύτερη ετοιμότητα σε περίπτωση πανδημίας· βελτιώνοντας τη διαθεσιμότητα, την προσβασιμότητα και την οικονομική προσιτότητα των φαρμάκων και των ιατροτεχνολογικών προϊόντων, καθώς και των αναγκαίων προϊόντων για την αντιμετώπιση κρίσεων στην Ένωση, με την υποστήριξη της καινοτομίας· και προωθώντας τον ψηφιακό μετασχηματισμό.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με την παράγραφο 4 του εγγράφου κοινής αντίληψης μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής σχετικά με τις κατ’ εξουσιοδότηση πράξεις, πραγματοποιήθηκαν κατάλληλες και διαφανείς διαβουλεύσεις —και σε επίπεδο εμπειρογνωμόνων— σχετικά με την παρούσα κατ’ εξουσιοδότηση πράξη. Η ομάδα εμπειρογνωμόνων για τον έλεγχο των άμεσων ξένων επενδύσεων στην Ευρωπαϊκή Ένωση κλήθηκε να γνωμοδοτήσει.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 8 παράγραφος 3 του κανονισμού εξουσιοδοτεί την Επιτροπή να εκδίδει κατ’ εξουσιοδότηση πράξεις για την τροποποίηση του καταλόγου των έργων και προγραμμάτων ενωσιακού ενδιαφέροντος.
            
            
               Στο παράρτημα του κανονισμού θα πρέπει να προστεθούν τα ακόλουθα έργα και προγράμματα:
            
         
         
            
               –Κανονισμός (ΕΕ) 2021/696 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του ενωσιακού διαστημικού προγράμματος και του Οργανισμού της Ευρωπαϊκής Ένωσης για το διαστημικό πρόγραμμα, και για την κατάργηση των κανονισμών (ΕΕ) αριθ. 912/2010, (ΕΕ) αριθ. 1285/2013 και (ΕΕ) αριθ. 377/2014 και της απόφασης αριθ. 541/2014/ΕΕ.
            
            
               –Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη», τον καθορισμό των κανόνων συμμετοχής και διάδοσής του, και την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013.
            
            
               –Κανονισμός (Ευρατόμ) 2021/765 του Συμβουλίου, της 10ης Μαΐου 2021, σχετικά με τη θέσπιση προγράμματος έρευνας και κατάρτισης της Ευρωπαϊκής Κοινότητας Ατομικής Ενέργειας για την περίοδο 2021-2025, με το οποίο συμπληρώνεται το πρόγραμμα-πλαίσιο για την έρευνα και την καινοτομία «Ορίζων Ευρώπη» και σχετικά με την κατάργηση του κανονισμού (Ευρατόμ) 2018/1563.
            
            
               –Κανονισμός (EE) 2021/1153 του Ευρωπαϊκού Κοινοβουλίου και του Συμβουλίου, της 7ης Ιουλίου 2021, για τη σύσταση του μηχανισμού «Συνδέοντας την Ευρώπη» και την κατάργηση των κανονισμών (ΕΕ) αριθ. 1316/2013 και (ΕΕ) αριθ. 283/2014.
            
            
               –Κανονισμός (ΕΕ) 2021/694 του Ευρωπαϊκού Κοινοβουλίου και του Συμβουλίου, της 29ης Απριλίου 2021, για τη θέσπιση του προγράμματος Ψηφιακή Ευρώπη και την κατάργηση της απόφασης (ΕΕ) 2015/2240.
            
            
               –Κανονισμός (ΕΕ) 2021/697 του Ευρωπαϊκού Κοινοβουλίου και του Συμβουλίου, της 29ης Απριλίου 2021, για τη θέσπιση του Ευρωπαϊκού Ταμείου Άμυνας και την κατάργηση του κανονισμού (ΕΕ) 2018/1092.
            
            
               –Κανονισμός (ΕΕ) 2021/522 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση προγράμματος σχετικά με τη δράση της Ένωσης στον τομέα της υγείας [Πρόγραμμα «Η ΕΕ για την υγεία» (EU4Health)] για την περίοδο 2021-2027 και για την κατάργηση του κανονισμού (ΕΕ) αριθ. 282/2014.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 29.9.2021
            
            
               για την τροποποίηση του παραρτήματος του κανονισμού (ΕΕ) 2019/452 του Ευρωπαϊκού Κοινοβουλίου και του Συμβουλίου για τη θέσπιση πλαισίου για τον έλεγχο των άμεσων ξένων επενδύσεων στην Ένωση
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/452 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για τη θέσπιση πλαισίου για τον έλεγχο των άμεσων ξένων επενδύσεων στην Ένωση
                  4
               , και ιδίως το άρθρο 8 παράγραφος 4, 
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 8 παράγραφος 3 του κανονισμού (ΕΕ) 2019/452, στα έργα ή προγράμματα ενωσιακού ενδιαφέροντος πρέπει να περιλαμβάνονται τα έργα και προγράμματα που εμπεριέχουν σημαντικό ποσό ή σημαντικό ποσοστό ενωσιακής χρηματοδότησης, καθώς και αυτά που εμπίπτουν στην ενωσιακή νομοθεσία για τις υποδομές ζωτικής σημασίας, τις τεχνολογίες ή τους συντελεστές παραγωγής κρίσιμης σημασίας, που είναι απαραίτητοι για την ασφάλεια ή τη δημόσια τάξη. 
            
            
               (2)Ο κατάλογος των έργων ή προγραμμάτων ενωσιακού ενδιαφέροντος που αναφέρεται στο άρθρο 8 παράγραφος 3 του κανονισμού (ΕΕ) 2019/452 παρατίθεται στο παράρτημα του εν λόγω κανονισμού.
            
            
               (3)Η Επιτροπή έχει προσδιορίσει διάφορα άλλα έργα και προγράμματα που είναι επιλέξιμα για συμπερίληψη στον κατάλογο που παρατίθεται στο παράρτημα του κανονισμού (ΕΕ) 2019/452. 
            
            
               (4)Σκοπός τους διαστημικού προγράμματος
                  5
                είναι να διασφαλιστεί η συνέχιση των επενδύσεων στις διαστημικές δραστηριότητες της Ένωσης, να ενθαρρυνθεί η επιστημονική και τεχνική πρόοδος και να στηριχθούν η ανταγωνιστικότητα και η ικανότητα καινοτομίας της ενωσιακής διαστημικής βιομηχανίας. Συγκεντρώνει την υφιστάμενη υποδομή και διασφαλίζει τη συνέχεια και την εξέλιξη του παγκόσμιου δορυφορικού συστήματος πλοήγησης της ΕΕ (Galileo), της Ευρωπαϊκής Υπηρεσίας Υπέρθεσης για τη Γεωστατική Πλοήγηση (EGNOS), καθώς και του ελεύθερου και ανοικτού προγράμματος γεωσκόπησης της ΕΕ (Copernicus). Αποσκοπεί επίσης στην ανάπτυξη νέων συνιστωσών ασφάλειας, όπως η επίγνωση της κατάστασης στο διάστημα, η οποία περιλαμβάνει την υποσυνιστώσα επιτήρησης και παρακολούθησης του διαστήματος και τη νέα υπηρεσία κυβερνητικών δορυφορικών επικοινωνιών για τις αρχές της ΕΕ και των κρατών μελών. Προωθεί μια ισχυρή και καινοτόμο διαστημική βιομηχανία και αποσκοπεί στη διατήρηση της αυτόνομης πρόσβασης της Ένωσης στο διάστημα.
            
            
               (5)Το πρόγραμμα «Ορίζων Ευρώπη»
                  6
                είναι το βασικό χρηματοδοτικό πρόγραμμα της Ένωσης για την έρευνα και την καινοτομία και στηρίζει, μεταξύ άλλων, δράσεις κρίσιμης σημασίας για την ασφάλεια ή τη δημόσια τάξη στην Ένωση. 
            
            
               (6)Το πρόγραμμα έρευνας και κατάρτισης της Ευρατόμ για την περίοδο 2021-2025
                  7
                στηρίζει δραστηριότητες έρευνας και κατάρτισης στον τομέα της πυρηνικής ενέργειας με έμφαση στην πυρηνική ασφάλεια, την πυρηνική προστασία, τη διαχείριση ραδιενεργών αποβλήτων και αναλωμένων καυσίμων, την ακτινοπροστασία και την ενέργεια σύντηξης. Στοχεύει επίσης σε βελτιώσεις στους τομείς της εκπαίδευσης, της κατάρτισης και της πρόσβασης σε ερευνητικές υποδομές. 
            
         
         
            
               (7)Ο μηχανισμός «Συνδέοντας την Ευρώπη»
                  8
                χρηματοδοτεί βασικά έργα στους τομείς των μεταφορών, της ψηφιακής τεχνολογίας και της ενέργειας. Οι δράσεις του μπορούν να παρέχουν χρηματοδότηση για φυσικές ή εικονικές υποδομές ζωτικής σημασίας, και τεχνολογίες κρίσιμης σημασίας.
            
            
               (8)Το πρόγραμμα «Ψηφιακή Ευρώπη»
                  9
                είναι το πρώτο χρηματοδοτικό μέσο της ΕΕ που επικεντρώνεται στην παροχή ψηφιακής τεχνολογίας στις επιχειρήσεις και στους πολίτες. Παρέχει χρηματοδότηση για έργα σε τομείς που μπορεί να θεωρηθούν κρίσιμης σημασίας για την ασφάλεια ή τη δημόσια τάξη στην Ένωση, όπως η υπερυπολογιστική, η τεχνητή νοημοσύνη, η κυβερνοασφάλεια και οι προηγμένες ψηφιακές δεξιότητες. 
            
            
               (9)Το Ευρωπαϊκό Ταμείο Άμυνας
                  10
                είναι ένα μέσο σχεδιασμένο για την προώθηση της ανταγωνιστικότητας και της ικανότητας καινοτομίας της ενωσιακής τεχνολογικής και βιομηχανικής βάσης στον τομέα της άμυνας, συμβάλλοντας με τον τρόπο αυτό στην ασφάλεια και στη στρατηγική αυτονομία της Ένωσης. 
            
            
               (10)Το πρόγραμμα EU4Health
                  11
                αποτελεί μία από τις απαντήσεις της Ένωσης στην πανδημία COVID-19 και, ως εκ τούτου, διαδραματίζει σημαντικό ρόλο στη διασφάλιση της δημόσιας τάξης μέσω της δημόσιας υγείας. Στόχος του είναι να καταστήσει τα συστήματα υγείας πιο ανθεκτικά για την αντιμετώπιση διασυνοριακών απειλών κατά της υγείας, όπως η νόσος COVID-19, και να βελτιώσει την ικανότητα διαχείρισης κρίσεων και την καλύτερη ετοιμότητα σε περίπτωση πανδημίας· βελτιώνοντας τη διαθεσιμότητα, την προσβασιμότητα και την οικονομική προσιτότητα των φαρμάκων και των ιατροτεχνολογικών προϊόντων, καθώς και των αναγκαίων προϊόντων για την αντιμετώπιση κρίσεων στην Ένωση, με την υποστήριξη της καινοτομίας· και προωθώντας τον ψηφιακό μετασχηματισμό.
            
            
               (11)Συνεπώς, ο κανονισμός (ΕΕ) 2019/452 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το παράρτημα του κανονισμού (ΕΕ) 452/2019 αντικαθίσταται από το κείμενο του παραρτήματος του παρόντος κανονισμού. 
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 29.9.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 79I της 21.3.2019, σ. 1.
               
               
                  
                     (2)
                  
                        Κατ’ εξουσιοδότηση κανονισμός (ΕΕ) 2020/1298 της Επιτροπής, της 13ης Ιουλίου 2020, για την τροποποίηση του παραρτήματος του κανονισμού (ΕΕ) 2019/452 του Ευρωπαϊκού Κοινοβουλίου και του Συμβουλίου για τη θέσπιση πλαισίου για τον έλεγχο των άμεσων ξένων επενδύσεων στην Ένωση (ΕΕ L 304 της 18.9.2020, σ. 1).
               
               
                  
                     (3)
                  
                        Κανονισμός (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433I της 22.12.2020, σ. 11).
               
               
                  
                     (4)
                  
                        ΕΕ L 79I της 21.3.2019, σ. 1.
               
               
                  
                     (5)
                  
                        Κανονισμός (ΕΕ) 2021/696 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του διαστημικού προγράμματος της Ένωσης και του Οργανισμού της Ευρωπαϊκής Ένωσης για το διαστημικό πρόγραμμα, και για την κατάργηση των κανονισμών (ΕΕ) αριθ. 912/2010, (ΕΕ) αριθ. 1285/2013 και (ΕΕ) αριθ. 377/2014 και της απόφασης αριθ. 541/2014/ΕΕ (ΕΕ L 170 της 12.5.2021, σ. 69).
               
               
                  
                     (6)
                  
                        Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη» και των κανόνων συμμετοχής και διάδοσής του, και την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (ΕΕ L 170 της 12.5.2021, σ. 1).
               
               
                  
                     (7)
                  
                        Κανονισμός (Ευρατόμ) 2021/765 του Συμβουλίου, της 10ης Μαΐου 2021, σχετικά με τη θέσπιση προγράμματος έρευνας και κατάρτισης της Ευρωπαϊκής Κοινότητας Ατομικής Ενέργειας για την περίοδο 2021-2025, με το οποίο συμπληρώνεται το πρόγραμμα-πλαίσιο για την έρευνα και την καινοτομία «Ορίζων Ευρώπη» και σχετικά με την κατάργηση του κανονισμού (Ευρατόμ) 2018/1563 (ΕΕ L 167I της 12.5.2021, σ. 81).
               
               
                  
                     (8)
                  
                        Κανονισμός (EE) 2021/1153 του Ευρωπαϊκού Κοινοβουλίου και του Συμβουλίου, της 7ης Ιουλίου 2021, για τη σύσταση του μηχανισμού «Συνδέοντας την Ευρώπη» και την κατάργηση των κανονισμών (ΕΕ) αριθ. 1316/2013 και (ΕΕ) αριθ. 283/2014 (ΕΕ L 249 της 14.7.2021, σ. 38).
               
               
                  
                     (9)
                  
                        Κανονισμός (ΕΕ) 2021/694 του Ευρωπαϊκού Κοινοβουλίου και του Συμβουλίου, της 29ης Απριλίου 2021, για τη θέσπιση του προγράμματος Ψηφιακή Ευρώπη και την κατάργηση της απόφασης (ΕΕ) 2015/2240 (ΕΕ L 166 της 11.5.2021, σ. 1).
               
               
                  
                     (10)
                  
                        Κανονισμός (ΕΕ) 2021/697 του Ευρωπαϊκού Κοινοβουλίου και του Συμβουλίου, της 29ης Απριλίου 2021, για τη θέσπιση του Ευρωπαϊκού Ταμείου Άμυνας και την κατάργηση του κανονισμού (ΕΕ) 2018/1092 (ΕΕ L 170 της 12.5.2021, σ. 149).
               
               
                  
                     (11)
                  
                        Κανονισμός (ΕΕ) 2021/522 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση προγράμματος σχετικά με τη δράση της Ένωσης στον τομέα της υγείας [Πρόγραμμα «Η ΕΕ για την υγεία» (EU4Health)] για την περίοδο 2021-2027 και για την κατάργηση του κανονισμού (ΕΕ) αριθ. 282/2014 (ΕΕ L 107 της 26.3.2021, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               «ΠΑΡΑΡΤΗΜΑ
            
            
               Κατάλογος έργων και προγραμμάτων ενωσιακού ενδιαφέροντος που προβλέπεται στο άρθρο 8 παράγραφος 3
            
            
               1.Ευρωπαϊκά προγράμματα GNSS (Galileo και EGNOS)
                  1
               :
            
            
               Κανονισμός (ΕΕ) αριθ. 1285/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την εφαρμογή και εκμετάλλευση των ευρωπαϊκών συστημάτων δορυφορικής πλοήγησης και την κατάργηση του κανονισμού (ΕΚ) αριθ. 876/2002 του Συμβουλίου και του κανονισμού (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου (ΕΕ L 347 της 20.12.2013, σ. 1).
            
            
               2.Copernicus
                  2
               :
            
            
               Κανονισμός (ΕΕ) αριθ. 377/2014 του Ευρωπαϊκού Κοινοβουλίου και του Συμβουλίου, της 3ης Απριλίου 2014, για τη θέσπιση του προγράμματος Copernicus και την κατάργηση του κανονισμού (ΕΕ) αριθ. 911/2010 (ΕΕ L 122 της 24.4.2014, σ. 44).
            
            
               3.Προπαρασκευαστική ενέργεια για την προετοιμασία του νέου προγράμματος EU GOVSATCOM:
            
            
               Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012, και ιδίως το άρθρο 58 παράγραφος 2 στοιχείο β) (
               
                  ΕΕ L 193 της 30.7.2018, σ. 1
               
               ). 
            
            
               4.Διαστημικό πρόγραμμα:
            
            
               Κανονισμός (ΕΕ) 2021/696 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του ενωσιακού διαστημικού προγράμματος και του Οργανισμού της Ευρωπαϊκής Ένωσης για το διαστημικό πρόγραμμα, και για την κατάργηση των κανονισμών (ΕΕ) αριθ. 912/2010, (ΕΕ) αριθ. 1285/2013 και (ΕΕ) αριθ. 377/2014 και της απόφασης αριθ. 541/2014/ΕΕ (ΕΕ L 170 της 12.5.2021, σ. 69).
            
            
               5.Πρόγραμμα «Ορίζων 2020», συμπεριλαμβανομένων των προγραμμάτων έρευνας και ανάπτυξης σύμφωνα με το άρθρο 185 της ΣΛΕΕ, καθώς και των κοινών επιχειρήσεων ή οποιωνδήποτε άλλων υποδομών δημιουργήθηκαν σύμφωνα με το άρθρο 187 της ΣΛΕΕ:
            
            
               Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104), συμπεριλαμβανομένων των δράσεων στο πλαίσιο του εν λόγω προγράμματος που σχετίζονται με βασικές τεχνολογίες γενικής εφαρμογής, όπως οι τεχνολογίες τεχνητής νοημοσύνης, ρομποτικής, ημιαγωγών και κυβερνοασφάλειας.
            
            
               6.Πρόγραμμα «Ορίζων Ευρώπη», συμπεριλαμβανομένων των προγραμμάτων έρευνας και ανάπτυξης σύμφωνα με το άρθρο 185 της ΣΛΕΕ, καθώς και των κοινών επιχειρήσεων ή οποιωνδήποτε άλλων υποδομών δημιουργήθηκαν σύμφωνα με το άρθρο 187 της ΣΛΕΕ:
            
            
               Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη», τον καθορισμό των κανόνων συμμετοχής και διάδοσής του, και την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (ΕΕ L 170 της 12.5.2021, σ. 1).
            
            
               7.Πρόγραμμα έρευνας και κατάρτισης της Ευρατόμ (2021-2025):
            
            
               Κανονισμός (Ευρατόμ) 2021/765 του Συμβουλίου, της 10ης Μαΐου 2021, σχετικά με τη θέσπιση προγράμματος έρευνας και κατάρτισης της Ευρωπαϊκής Κοινότητας Ατομικής Ενέργειας για την περίοδο 2021-2025, με το οποίο συμπληρώνεται το πρόγραμμα-πλαίσιο για την έρευνα και την καινοτομία «Ορίζων Ευρώπη» και σχετικά με την κατάργηση του κανονισμού (Ευρατόμ) 2018/1563 (ΕΕ L 167I της 12.5.2021, σ. 81).
            
            
               8.Διευρωπαϊκά δίκτυα μεταφορών (ΔΕΔ-Μ):
            
            
               Κανονισμός (ΕΕ) αριθ. 1315/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, περί των προσανατολισμών της Ένωσης για την ανάπτυξη του διευρωπαϊκού δικτύου μεταφορών και για την κατάργηση της απόφασης αριθ. 661/2010/EE (ΕΕ L 348 της 20.12.2013, σ. 1).
            
         
         
            
               9.Διευρωπαϊκά δίκτυα ενέργειας (ΔΕΔ-Ε):
            
            
               Κανονισμός (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις κατευθυντήριες γραμμές για τις διευρωπαϊκές ενεργειακές υποδομές, την κατάργηση της απόφασης αριθ. 1364/2006/ΕΚ και την τροποποίηση των κανονισμών (ΕΚ) αριθ. 713/2009, (ΕΚ) αριθ. 714/2009 και (ΕΚ) αριθ. 715/2009 (ΕΕ L 115 της 25.4.2013, σ. 39).
            
            
               10.Διευρωπαϊκά δίκτυα τηλεπικοινωνιών
                  3
               :
            
            
               Κανονισμός (ΕΕ) αριθ. 283/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, σχετικά με τις κατευθυντήριες γραμμές για τα διευρωπαϊκά δίκτυα υποδομών των τηλεπικοινωνιών και την κατάργηση της απόφασης αριθ. 1336/97/ΕΚ (ΕΕ L 86 της 21.3.2014, σ. 14).
            
            
               11.Μηχανισμός «Συνδέοντας την Ευρώπη»:
            
            
               Κανονισμός (EE) 2021/1153 του Ευρωπαϊκού Κοινοβουλίου και του Συμβουλίου, της 7ης Ιουλίου 2021, για τη σύσταση του μηχανισμού «Συνδέοντας την Ευρώπη» και την κατάργηση των κανονισμών (ΕΕ) αριθ. 1316/2013 και (ΕΕ) αριθ. 283/2014 (ΕΕ L 249 της 14.7.2021, σ. 38).
            
            
               12.Πρόγραμμα «Ψηφιακή Ευρώπη»:
            
            
               Κανονισμός (ΕΕ) 2021/694 του Ευρωπαϊκού Κοινοβουλίου και του Συμβουλίου, της 29ης Απριλίου 2021, για τη θέσπιση του προγράμματος «Ψηφιακή Ευρώπη» και την κατάργηση της απόφασης (ΕΕ) 2015/2240 (ΕΕ L 166 της 11.5.2021, σ. 1).
            
            
               13.Ευρωπαϊκό πρόγραμμα βιομηχανικής ανάπτυξης στον τομέα της άμυνας:
            
            
               Κανονισμός (ΕΕ) 2018/1092 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, για τη θέσπιση του ευρωπαϊκού προγράμματος βιομηχανικής ανάπτυξης στον τομέα της άμυνας, που αποσκοπεί στη στήριξη της ανταγωνιστικότητας και της καινοτόμου ικανότητας της αμυντικής βιομηχανίας της Ένωσης (ΕΕ L 200 της 7.8.2018, σ. 30).
            
            
               14.Προπαρασκευαστική ενέργεια για την έρευνα στον τομέα της άμυνας:
            
            
               Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012, και ιδίως το άρθρο 58 παράγραφος 2 στοιχείο β) (ΕΕ L 193 της 30.7.2018, σ. 1).
            
            
               15.Ευρωπαϊκό Ταμείο Άμυνας:
            
            
               Κανονισμός (ΕΕ) 2021/697 του Ευρωπαϊκού Κοινοβουλίου και του Συμβουλίου, της 29ης Απριλίου 2021, για τη θέσπιση του Ευρωπαϊκού Ταμείου Άμυνας και την κατάργηση του κανονισμού (ΕΕ) 2018/1092 (ΕΕ L 170 της 12.5.2021, σ. 149).
            
            
               16.Μόνιμη διαρθρωμένη συνεργασία (PESCO):
            
            
               Απόφαση (ΚΕΠΠΑ) 2018/340 του Συμβουλίου, της 6ης Μαρτίου 2018, για την κατάρτιση του καταλόγου των έργων που θα αναπτυχθούν στο πλαίσιο της μόνιμης διαρθρωμένης συνεργασίας (PESCO) (ΕΕ L 65 της 8.3.2018, σ. 24).
            
            
               Απόφαση (ΚΕΠΠΑ) 2018/1797 του Συμβουλίου, της 19ης Νοεμβρίου 2018, για την τροποποίηση και ενημέρωση της απόφασης (ΚΕΠΠΑ) 2018/340 που καταρτίζει τον κατάλογο των έργων PESCO (ΕΕ L 294 της 21.11.2018, σ. 18).
            
            
               Απόφαση (ΚΕΠΠΑ) 2019/1909 του Συμβουλίου, της 12ης Νοεμβρίου 2019, για την τροποποίηση και την επικαιροποίηση της απόφασης (ΚΕΠΠΑ) 2018/340 για την κατάρτιση του καταλόγου των έργων που θα αναπτυχθούν στο πλαίσιο της μόνιμης διαρθρωμένης συνεργασίας (PESCO) (ΕΕ L 293 της 14.11.2019, σ. 113).
            
            
               17.Ευρωπαϊκή κοινή επιχείρηση για τον ITER:
            
            
               Απόφαση 2007/198/Ευρατόμ του Συμβουλίου, της 27ης Μαρτίου 2007, περί ιδρύσεως της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν (ΕΕ L 90 της 30.3.2007, σ. 58).
            
         
         
            
               18.Πρόγραμμα «Η ΕΕ για την υγεία» (EU4Health):
            
            
               Κανονισμός (ΕΕ) 2021/522 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση προγράμματος σχετικά με τη δράση της Ένωσης στον τομέα της υγείας [Πρόγραμμα «Η ΕΕ για την υγεία» (EU4Health)] για την περίοδο 2021-2027 και για την κατάργηση του κανονισμού (ΕΕ) αριθ. 282/2014 (ΕΕ L 107 της 26.3.2021, σ. 1).»
            
         
         
            
                  
                     (1)
                  
                        Ο κανονισμός (ΕΕ) αριθ. 1285/2013 διατηρείται στο παρόν παράρτημα βάσει του άρθρου 110 παράγραφος 1 του κανονισμού (ΕΕ) 2021/696. 
               
               
                  
                     (2)
                  
                        Ο κανονισμός (ΕΕ) αριθ. 377/2014 διατηρείται στο παρόν παράρτημα βάσει του άρθρου 110 παράγραφος 1 του κανονισμού (ΕΕ) 2021/696.
               
               
                  
                     (3)
                  
                        Ο κανονισμός (EE) αριθ. 283/2014 διατηρείται στο παρόν παράρτημα βάσει του άρθρου 27 παράγραφος 2 του κανονισμού (ΕΕ) 2021/1153 για τη σύσταση του μηχανισμού «Συνδέοντας την Ευρώπη» και την κατάργηση των κανονισμών (ΕΕ) αριθ. 1316/2013 και (ΕΕ) αριθ. 283/2014.